19. feb. 2012 - 15:00
Hver hafði hag af því að leka myndbandi af ráðherra bölva, ragna og missa algjörlega missa stjórn á skapi sínu?
Kevin Rudd, fyrrverandi forsætisráðherra og núverandi utanríkisráðherra Ástralíu, er kominn í sviðsljósið en ekki á jákvæðan hátt. Myndbandi af honum þar sem hann missir stjórn á skapi sínu hefur nefnilega verið lekið og stjórnmálaskýrendur velta fyrir sér hver hafi gert það og hvers vegna.
Myndbandið var tekið upp þegar Rudd var forsætisráðherra en þar sést hann berja í borð, bölva og hreinlega missa stjórn á sér.
Núverandi forsætisráðherra harðneitar aðild en kalt hefur verið milli Rudd og Juliu Gillard, forsætisráðherra. Gefið hefur verið í skyn síðustu vikurnar að Rudd gæti hugsað sér stól forsætisráðherra að nýju en líklega hefur myndbandið gert út um þær vonir.
Rudd segir sjálfur að myndbandið sé vandræðalegt fyrir sig en bendir jafnframt á að þetta sé tveggja ára gamalt, það hafi hvergi verið birt þar til skyndilega nú og sá sem setti myndbandið á YouTube hafi hvorki sett inn myndband áður né eftir það.